07/04/2016

ที่บริษัทจัดกินเลี้ยง เลือกมาร้านนี้เพราะเรามีบัตรลดค่าอาหาร10% ปกติบ้านใกล้นวมินทร์ก็ไปทานที่สาขาเกษตรนวมินทร์ ประทับใจสาขานั้นมากค่ะ 
พอมาทานสาขานี้น่าผิดหวัง ผิดหวังหลายๆเรื่อง... 

จองเป็นห้องคาราโอเกะ ราคาไม่แพงเท่าไหร่ 18.00-00.00 น. ราคาเหมา 1,200 บาท ไม่รวมค่าอาหาร ห้องกว้างพอสมควรแต่แอร์ไม่เย็นเลย ปรับไม่ได้อีกตั้งหาก ขนาดเปิดพัดลมแล้ว โต๊ะเตี้ยมาก นั่งกินลำบาก

อาหารที่สั่งไปค่อนข้างเยอะนะคะ จะพยายามบรรยายสั้นๆ 

ปลากะพงทอดน้ำปลา - เนื้อปลากรอบดี แต่กลิ่นแปลกๆ ตัวเล็ก น้ำราดแยกมาให้ ไม่ผ่าน 

ผักคะน้าเจี๋ยนเป๋าฮื้อ เห็ดหอม - เป๋าฮื้อกินได้ ไม่ได้อร่อยมาก คะน้ามาเป็นต้น ลวกมาแต่ไม่กรอบ เฉยๆ 

สลัดกุ้งเทมปุระ - มีกุ้งตัวน้อยมาไม่กี่ตัว ที่เหลือเป็นผักเยอะกว่ากุ้ง ราดมายองเนสมาเลย ทอดได้ไม่กรอบ น้ำมันกลิ่นเหม็นหืนแรงมาก ทุกคนลงมติว่าไม่อร่อย 

เป็ดล่อน - เคยกินที่สาขานวมินทร์ตัวใหญ่ อร่อย นี่ตัวเล็ก เหมือนทำทิ้งไว้แล้ว เนื้อเหนียว หมี่กรอบที่เคียงมาไม่กรอบ ไม่ผ่านค่ะ 

ยำกุ้งเต้น - อีกเมนูชื่อดังของร้านที่สาขานี้ทำได้ไม่ดี กุ้งไม่สด ตัวเล็ก น้ำยำรสชาติแปลกๆ จัดจ้านแข่งกันไปซะทุกรส โดยรวมออกมาไม่กลมกล่อม เฟลมากค่ะ 

ปูไข่หลน - เมนูนอกสายตาที่ทำออกมาได้ดีมากๆ ด้วยความที่ไปทาน10กว่าคนเลยมาเป็นโถใหญ่ หากใครไปทานไม่กี่คนรบกวนเช็คกับทางร้าน เดี๋ยวมาถึงจะตกใจเอา หลนอร่อยมากค่ะ ปูเยอะเต็มถ้วย ก้ามทุบมาให้แล้ว ผักน้อยไปหน่อยแต่ให้อภัย ผ่านค่ะ 

ปลากะพงย่างเกลือ - ปลาตัวไม่ใหญ่ เนื้อน้อย ผ่างมาโอเค ทานกับน้ำจิ้มซีฟู้ดและมะเขือย่าง น้ำพริกแมงดา มะเขือชิ้นใหญ่แต่ย่างมาเละไปหน่อย เฉยๆ 

ต้มยำกุ้งน้ำข้น - สั่งกุ้งแม่น้ำได้กุ้งตัวเล็กมา งงมากๆค่ะ น้ำต้มยำพอใช้แต่เฟลที่กุ้ง เฉยๆ 

กุ้งแม่น้ำเผา - ชื่อร้านกุ้งเต้นแต่กุ้งไม่สดเลย ยิ่งเมนูนี้ยิ่งเฟลเข้าไปใหญ่ หัวกุ้งหลุดออกจากตัว ตัวเล็ก มีดีที่มันกุ้งแค่นั้น ไม่ผ่านค่ะ 

ราคาอาหารไม่ถูกไม่แพง คุณภาพสาขานี้ไม่ไหวค่ะ ไม่แนะนำนะคะ 

ที่ให้ 2 ดาวเพราะมีปูหลนที่ดี 1 เมนูค่ะ